《思方外友》
宋代·张椿龄

我闻仙人隐尘寰，带索不整轻云寒。练气萧萧颜如丹，写诗赋咏锵琅玕。

自言富贵无所待，一啸万古神情欢。嗟哉世故散淳朴，那识五体存真官。

残形渗漉亏灵药，夙夕不愧精神单。仙芝混成生恍惚，道在此身端可观。

离明坎兑发变化，大似百渎还海湍。光辉便可揖玄上，胡用木钻钻石盘。

亘古虚无阡陌阔，从君跨鹤而乘鸾。

作者简介：张椿龄，字达道。道士，居三茅峰凝神庵。高宗曾数召见，孝宗亦赐诗。有《蒲衣集》，已佚。事见《周文忠公集》卷一六八《泛舟游山录》乾道三年八月丁卯纪事。今录诗三首。